b'\n_START_ARTICLE_\nSeilbahn R\xc3\xbcdesheim\n_START_PARAGRAPH_\nSeilbahn R\xc3\xbcdesheim er en sv\xc3\xa6vebane ved R\xc3\xbcdesheim am Rhein i Hessen, Tyskland. Sv\xc3\xa6vebanen forbinder R\xc3\xbcdesheim med det store monument Niederwalddenkmal, som ligger h\xc3\xb8jt over R\xc3\xbcdesheim.\n_START_SECTION_\nHistorie\n_START_PARAGRAPH_\nSv\xc3\xa6vbanen blev anlagt for at erstatte en tandhjulsbane, som oprindeligt var bygget for at transportere det store antal udflugtg\xc3\xa6ster op til Niederwalddenkmal, n\xc3\xa5r de med turistb\xc3\xa5d p\xc3\xa5 Rhinen gik i land i R\xc3\xbcdesheim. Tandhjulsbanen var anlagt umiddelbart efter indvielsen af monumentet i 1883, og efter at have overlevet to verdenskrige var det p\xc3\xa5 tide med en erstatning._NEWLINE_S\xc3\xa5 i 1954 blev den nye sv\xc3\xa6vebane p\xc3\xa5 str\xc3\xa6kningen indviet. Den var anlagt s\xc3\xa5ledes, at den fulgte en nogenlunde ret linje op over de frodige vinmarker, hvorimod tandhjulsbanen havde sl\xc3\xa5et et stort sving udenom markerne. Fra sv\xc3\xa6vebanen er der en flot panoramaudsigt over byen, over vinmarkerne og over Rhinen.\n_START_SECTION_\nI filmens verden\n_START_PARAGRAPH_\nI den f\xc3\xb8rste af Elvis Presleys film efter hans soldatertid i Vesttyskland, G.I.Blues fra 1960, synger han sangen "Pocketful Of Rainbows" under en tur i gondol nr. 76 i Seilbahn R\xc3\xbcdesheim.\n_START_SECTION_\nDalstationen\n_START_PARAGRAPH_\nDen nederste station (dalstationen) er beliggende ved Hotel Felsenkeller p\xc3\xa5 Oberstra\xc3\x9fe 37 i R\xc3\xbcdesheim am Rhein. Der er billetsalg ved stationen, hvor der ligeledes findes toiletfaciliteter.\n_START_SECTION_\nTopstationen\n_START_PARAGRAPH_\nDen \xc3\xb8verste af sv\xc3\xa6vebanestationerne (topstationen) ligger ved Caf\xc3\xa9 Rheinblick, \xc3\xb8st for og ganske n\xc3\xa6r ved Niederwalddenkmal. Her er der endvidere fine parkeringsmuligheder hvis man ankommer i bil. P\xc3\xa5 monumentets vestside er en kort spadseretur til et lille jagtslot, hvorfra der g\xc3\xa5r en skilift til den lille by Assmannshausen.'